उससे लड़ने में 1165 इंडियन सोल्जर शहीद, राजीव को गंवानी पड़ी जान
LTTE Chief Velupillai Prabhakaran Vs Indian Army; Follow Liberation Tigers of Tamil Eelam (LTTE) Chief Velupillai Prabhakaran Latest Explainer, Reports On Dainik Bhaskar  आज हम LTTE चीफ प्रभाकरन के भारतीय सेना से भिड़ने का किस्सा सुना रहे हैं और आखिर में बताएंगे कि प्रभाकरन कैसे मारा गया?
अप्रैल 2009 तक LTTE के लड़ाके 8 किमी के एरिया में सिमट गए थे। 11 मई तक ये सिमटकर 1.5 किमी के दायरे में बचे। हर तरफ से घिरे प्रभाकरण ने भागने का आखिरी प्लान बनाया।
इस प्लान को अंजाम देने से पहले ही 17 मई 2009 को श्रीलंका सेना ने बड़ा हमला किया। LTTE के सारे विद्रोही मारे गए। इसमें उनका मुखिया प्रभाकरण भी था। 2009 में आज ही के दिन यानी 18 मई को प्रभाकरण की मौत के साथ ही श्रीलंका सरकार ने LTTE के खात्मे की घोषणा की थी।
आज हम प्रभाकरण के भारतीय सेना से भिड़ने का किस्सा सुना रहे हैं , जिसमें कारगिल वॉर से भी दोगुने सैनिक शहीद हुए। पूरी कहानी को आसान बनाने के लिए इसे हमने 5 चैप्टर में बांटा है…
चैप्टर-1: 1948 में आजाद होते ही श्रीलंका में सिंहली और तमिलों में भिड़ंत शुरू हुई
श्रीलंका में जातीय संघर्ष मुख्य रूप से सिंहली और श्रीलंकाई तमिलों के बीच रहा है। इसकी शुरुआत ब्रिटिश राज के वक्त से ही हो गई थी। सिंहली भाषा बोलने वाले यहां के मूल निवासी हैं, जो बौद्ध धर्म को मानते हैं।
तमिल हिंदू हैं और इनमें भी दो तरह के लोग हैं। एक जो सदियों से यहां रह रहे हैं और दूसरे वो, जिन्हें अंग्रेज 19वीं और 20वीं सदी में चाय, कॉफी और रबर के बागानों में काम करने के लिए दक्षिण भारत से ले गए थे।
सिंहलियों का आरोप रहा है कि तमिल उनके संसाधनों पर कब्जा कर रहे हैं। इसी को लेकर तनाव पैदा हुआ और कई बार दंगे और गृह युद्ध हुए।
श्रीलंका जब 1948 में ब्रिटिश राज से आजाद हुआ तो 1956 में वहां की सरकार ने 'सिंहला ओनली एक्ट' लागू किया।
इस एक्ट के जरिए तमिलों को दरकिनार करके सिंहली को आधिकारिक भाषा का दर्जा दिया गया। इससे नौकरियों और बाकी चीजों में तमिलों की अनदेखी होने लगी।
इससे उनमें असुरक्षा और विद्रोह की भावना पैदा हुई।
इसके विरोध में कई तमिल संगठन उठ खड़े हुए। इनमें से सबसे खतरनाक LTTE था। इसका मतलब है- लिबरेशन टाइगर्स ऑफ तमिल ईलम।
इसका सरगना वेल्लुपिल्लई प्रभाकरण था। ये लोग तमिलों के लिए अलग देश की मांग करने लगे। 1983 तक बात मरने-मारने की आ गई।
23 जुलाई 1983 को LTTE के गुरिल्ला लड़ाकों ने 13 श्रीलंकाई सैनिकों को मार दिया। अगले ही दिन श्रीलंका में तमिलों के खिलाफ बड़े पैमाने पर हिंसा भड़क गई।
3 हजार के करीब तमिल लोग मारे गए। LTTE ने इस मौके का फायदा उठाया और बड़ी संख्या में तमिल लोगों को अपने संगठन में शामिल कर लिया।
मई 1985 तक आते-आते LTTE गुरिल्ला युद्ध में माहिर हो चुका था। इस दौरान उसने अनुराधापुरा में सिंहली समुदाय के पवित्र स्थल बोधि वृक्ष मंदिर पर हमला कर दिया।
एक घंटे के अंदर 150 लोग मारे गए। 1986 तक श्रीलंका सरकार और LTTE समर्थकों के बीच जंग अगले स्तर तक पहुंच चुकी थी।
जनवरी 1987 में राष्ट्रपति जेआर जयवर्धने ने LTTE और तमिलों के गढ़ जाफना में मिलिट्री शासन लागू कर दिया और 10 हजार सैनिक उतार दिए।
मई आते-आते हालात बदतर होने लगे। श्रीलंकाई सेना ने LTTE को खत्म करने के लिए हवाई हमले शुरू कर दिए, जिसमें जाफना के बेगुनाह नागरिक भी बड़ी संख्या में मारे गए।
1987 में श्रीलंकाई सेना ने जाफना शहर को घेर लिया। तब भारत सरकार ने श्रीलंका से तमिलों के खिलाफ हिंसा रोकने की अपील के साथ-साथ उसे चेतावनी भी दी, लेकिन सिंहली मूल के जयवर्धने पर इसका कोई असर नहीं हुआ।
चैप्टर-2: चीन-पाकिस्तान से नजदीकी के चलते भारत ने मजबूरी में भेजी थी सेना
जयवर्धने की इस वक्त तक चीन और पाकिस्तान के साथ नजदीकी भी चर्चा में थी। ऐसे में भारत के लिए सख्त कदम उठाना जरूरी हो गया था।
भारत सरकार ने 2 जून 1987 को जाफना के तमिलों के लिए समुद्र के रास्ते सहायता भेजी, लेकिन श्रीलंका की नेवी ने इसे रोक दिया।
इसके बाद इंडियन एयरफोर्स ने 4 जून 1987 को ऑपरेशन पूमलाई चलाया। इसके तहत 5 एंटोनोव AN-32 विमानों ने 25 टन की राहत सामग्री के साथ उड़ान भरी।
इन विमानों को मिराज लड़ाकू विमानों के जरिए कवर किया जा रहा था। भारत ऐलान कर चुका था कि विमानों पर हमला युद्ध का ऐलान माना जाएगा।
भारत के इस एक्शन से जयवर्धने दबाव में आ गए और LTTE से समझौता करने को तैयार हो गए। जुलाई 1987 में श्रीलंका सरकार और लिट्टे के बीच शांति की बात शुरू हो गई।
भारत सरकार मध्यस्थ की भूमिका में थी। जानकार कहते हैं कि भारत का उद्देश्य श्रीलंकाई तमिलों को सुरक्षा के साथ-साथ ऑटोनॉमी दिलाना था।
हालांकि LTTE प्रमुख प्रभाकरण इससे खुश नहीं था। वह आजादी चाहता था। उसे दिल्ली बुलाया गया। अशोक होटल में प्रधानमंत्री राजीव गांधी उससे मिले।
राजीव गांधी की बात मानकर उसने शर्त रखी कि शांति स्थापित होने के बाद उसे श्रीलंका सरकार में अहम भूमिका दी जाए।
बताया जाता है कि राजीव गांधी के भरोसा देने के बाद प्रभाकरण मान गया। इसके बाद 29 जुलाई 1987 को कोलंबो में तीनों पक्षों ने शांति समझौते पर साइन किए।
चैप्टर-3: गए थे शांति के लिए, लेकिन जंग में फंस गए
शांति समझौते के मुताबिक, दोनों पक्ष जाफना में लड़ाई रोकने पर राजी हो गए। श्रीलंकाई सेना की वापसी के बाद और जाफना में चुनाव होने तक शांति बहाल रखने का काम भारत के जिम्मे आया।
इंडियन पीसकीपिंग फोर्स यानी IPKF का गठन करके वहां भेजा गया था। भारतीय सेना की 4 डिवीजन यानी लगभग 80 हजार सैनिकों को श्रीलंका भेजा गया। इनका मुख्य काम वहां तमिल गुटों का सरेंडर कराना था।
माना जा रहा था कि लिट्टे समर्थक भारतीयों से नहीं लड़ेंगे, इसलिए IPKF का काम सिर्फ निगरानी का होगा। इसे ऑपरेशन पवन नाम दिया गया, लेकिन यहीं पर सरकार और खुफिया विभाग गच्चा खा गए।
कई तमिल संगठन हथियार सरेंडर करने काे राजी भी हो गए, लेकिन जैसे ही श्रीलंकाई सेना जाफना से रवाना हुई और भारतीय सेना ने अपने कैंप स्थापित किए, प्रभाकरण ने शांति समझौते को मानने से इनकार कर दिया।
वे भारतीय सेना को निशाना बनाने लगे। इसके बाद भारतीय सेना ने LTTE के हेडक्वार्टर पर कब्जे की रणनीति बनाई।
11 अक्टूबर 1987 की रात पलाली, श्रीलंका में मौजूद 10 पैरा कमांडोज को जाफना यूनिवर्सिटी में LTTE के हेडक्वार्टर पर नियंत्रण करने की जिम्मेदारी दी गई।
रात 1 बजे दो MI हेलिकॉप्टरों ने 50 सैनिकों के साथ जाफना के लिए उड़ान भरी। हेलिकॉप्टर मात्र 200 मीटर की ऊंचाई पर उड़ रहे थे। अभियान को गुप्त रखने के लिए हेलिकॉप्टर्स की सारी लाइट बंद कर दी गई थीं।
'मिशन ओवरसीज-डेयरिंग ऑपरेशन ऑफ द इंडियन मिलिट्री' के लेखक सुशांत सिंह BBC को बताते हैं कि दो-दो की संख्या में 4 हेलिकॉप्टर्स को वहां उतरना था, लेकिन जब पहले 2 हेलिकॉप्टर उतरने लगे तो उनकी तरफ तेज फायर हुआ।
हालांकि हेलिकॉप्टर्स की आवाज में सुनाई नहीं दिया। जब उन्होंने दूसरे हेलिकॉप्टर के लिए रोशनी करने की कोशिश की तो उन पर इतना तेज फायर आया कि उन्होंने ऐसा करने का इरादा छोड़ दिया।
इसके बाद हेलिकॉप्टर्स की दूसरी टीम आई तो उन्हें दिखा ही नहीं कि उन्हें उतरना कहां है। उन्होंने वापस जाने का फैसला किया। इन हेलिकॉप्टर्स में 53 कमांडोज थे।
जब ये कुछ समय बाद वापस आए तो इन पर इतनी जबरदस्त गोलीबारी हुई कि हेलिकॉप्टर्स में बड़े-बड़े छेद हो गए। बाद में गिना गया कि उस हेलिकॉप्टर में 17 छेद थे। सिख एलआई के 29 जवान शहीद हो गए। जबकि 31 जवान वहां उतरने में कामयाब रहे।
1989 में राजीव गांधी चुनाव हार गए और वीपी सिंह की सरकार बनी। 1990 में 32 महीने बाद भारतीय सेना ने इस कार्रवाई को स्थगित कर अपने सैनिकों को वापस बुला लिया।
इसके बाद LTTE और श्रीलंका सरकार के बीच जंग चलती रही।
चैप्टर-4: कारगिल युद्ध से दोगुने से ज्यादा जवान शहीद, कुल खर्च 978 करोड़ रुपए
15 दिसंबर 1999 को रक्षामंत्री जॉर्ज फर्नांडिस ने राज्यसभा में बताया कि श्रीलंका में भारतीय सेना के 1165 जवान शहीद हुए और 3009 जवान घायल हुए थे।
इस दौरान सरकार को कुल 978 करोड़ रुपए खर्च करने पड़े। हालांकि मिशन के दौरान 10 से 11 हजार LTTE लड़ाके भी मारे गए और वो काफी कमजोर हो गए। इस मिशन के चलते ही 1991 में LTTE ने आत्मघाती हमले में राजीव गांधी की हत्या की।
यहां यह जानना जरूरी है कि 1999 में पाकिस्तान से हुए कारगिल युद्ध में कुल 527 जवान शहीद हुए थे और 1363 घायल हुए थे। यानी श्रीलंका में दोगुने से ज्यादा भारतीय जवान शहीद और तीन गुना घायल हुए थे।
चैप्टर-5: प्रभाकरण ने सुसाइड किया या हमले में मरा, कन्फर्म नहीं
फरवरी 2002 में नॉर्वे की मध्यस्थता से श्रीलंका सरकार और LTTE युद्धविराम के समझौते पर राजी हुए। हालांकि, 2006 आते-आते सीजफायर खत्म हो गया।
जनवरी 2008 में कोलंबो में एक सैन्य अस्पताल में सैनिकों को ले जा रही बस को निशाना बनाया। इसके बाद राष्ट्रपति महिंदा राजपक्षे की सरकार ने LTTE के साथ सीजफायर समझौते को खत्म करने का ऐलान कर दिया।
श्रीलंकाई सेना ने इस दौरान बड़ा ऑपरेशन चलाया और जनवरी 2009 में LTTE की प्रशासनिक राजधानी किलिनोच्ची पर कब्जा कर लिया।
अप्रैल 2009 तक LTTE के लड़ाके तटीय इलाके मुल्लैतिवु में कुछ नागरिकों के साथ 8 किमी के छोटे हिस्से में सिमट गए। श्रीलंका की सेना के लिए यह एक आंतरिक बंधक संकट था।
अब LTTE के पास कोई विकल्प नहीं बचा था। श्रीलंकाई सरकार का मानना ​​था कि LTTE लड़ाके सामूहिक आत्महत्या कर सकते हैं।
वहीं प्रभाकरण को लग रहा था कि श्रीलंका सरकार सीजफायर पर बातचीत कर सकती है। जब सरकार ने समझौता वार्ता के प्रस्तावों को अस्वीकार कर दिया, तो प्रभाकरण ने भागने के लिए एक डेयरिंग प्लान बनाया।
डिफेंस एनालिस्ट अशोक के मेहता ने बताया कि लगभग असंभव से लग रहे इस प्लान के तीन स्टेज थे…
हालांकि LTTE विद्रोहियों द्वारा अपने फाइनल प्लान को अंजाम देने से 24 घंटे पहले ही 17 मई 2009 को श्रीलंकाई सेना ने बड़ा हमला किया। इसमें सारे LTTE विद्रोही मारे गए।
यहां तक कि जो लोग सरेंडर करने के लिए सफेद झंडे लहरा रहे थे वे भी मारे गए। 18 मई को श्रीलंका की सेना ने दावा किया कि बख्तरबंद वैन में अपने साथियों के साथ भागते वक्त प्रभाकरण भी मारा गया।
उसके पीछे बस में भी LTTE के लड़ाके थे। दो घंटे की गोलीबारी के बाद श्रीलंकाई सैनिकों ने वैन पर एक रॉकेट दागा जिसमें प्रभाकरण की मौत हो गई।
वहीं दूसरे वर्जन में बताया गया कि प्रभाकरण वैन के बजाय एक एंबुलेंस में था। एक अन्य में दावा किया गया कि सेना की नाकेबंदी को तोड़ने की कोशिश के दौरान प्रभाकरण मारा गया।
एक अन्य वर्जन में दावा किया गया कि प्रभाकरण ने सुसाइड कर लिया था। श्रीलंकाई तमिल पत्रकार डीबीएस जयराज ने 2021 में लिखा, 'प्रभाकरण का शव मंगलवार की सुबह से पहले खोजा गया था। पास में ही 6 बॉडीगार्ड के शव भी मिले।
ये सभी संकेत थे कि प्रभाकरण ने अपने मुंह के अंदर बंदूक रखकर और ऊपर की ओर फायरिंग कर आत्महत्या की थी। एक अन्य वर्जन में दावा किया गया कि प्रभाकरण को सेना ने पहले ही पकड़ लिया था और सिर में गोली मार दी।
जाफना स्थित ह्यूमन राइट्स ग्रुप- यूनिवर्सिटी टीचर्स फॉर ह्यूमन राइट्स-जाफना ने एक स्पेशल रिपोर्ट में लिखा है कि प्रभाकरण को संभवतः डिवीजन 53 मुख्यालय में तमिल सरकार के एक राजनेता और एक जनरल की उपस्थिति में प्रताड़ित किया गया।
इसके बाद उसे मार दिया गया। हालांकि श्रीलंकाई सरकार ने इन आरोपों को खारिज किया है। श्रीलंका की सेना ने उस वक्त प्रभाकरण की एक फोटो भी जारी की थी। इसमें माथे पर गोली लगने का निशान था।
उसका कपाल काफी क्षतिग्रस्त था। इसके अलावा उसके शरीर पर चोट का एक भी निशान नहीं था। उसकी वर्दी बिल्कुल साफ और बेदाग थी।
उसकी कमर पर एक बेल्ट लगी थी जिससे एक होलस्टर्ड पिस्तौल लटकी थी। साथ में थे छह न इस्तेमाल हुए कारतूस। उसके सीने पर धातु का एक कार्ड लगा था, जिस पर 001 नंबर लिखा था।
